Diari Oficial de la Generalitat Valenciana


Sumari del DOGV 9607, del 31-05-2023 (2023/5982)

RESOLUCIÓ de 10 de maig de 2023, de la Subdirecció General de Relacions Laborals, per la qual es disposen el registre i la publicació del text de l'Acord interprofessional de millora de les condicions de treball de les persones professionals del Sistema Públic Valencià de Serveis Socials en l'àmbit de l'acció concertada.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9607

Data del DOGV
:   31-05-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/5982


Data del document
:   10-05-2023

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Resolució

Descriptors 

:   * Conselleria d'Economia Sostenible, Sectors Productius, Comerç i Treball
    * conveni col·lectiu

RESOLUCIÓ de 10 de maig de 2023, de la Subdirecció General de Relacions Laborals, per la qual es disposen el registre i la publicació del text de l'Acord interprofessional de millora de les condicions de treball de les persones professionals del Sistema Públic Valencià de Serveis Socials en l'àmbit de l'acció concertada. [2023/5982]  
Vist el text de l'Acord interprofessional de millora de les condicions de treball de les persones professionals del Sistema Públic Valencià de Serveis Socials en l'àmbit de l'acció concertada, codi 80/09/0038/2023, signat per la comissió negociadora, integrada, d'una banda, per la patronal, que està formada per la Federació Empresarial d'Entitats Titulars de Centres i Serveis d'Atenció a Persones Discapacitades (FEAD), l'Associació Professional d'Institucions de Menors de la Comunitat Valenciana (APIME), la Federació Espanyola d'Associacions del Tercer Sector en l'Àmbit de la Protecció de la Infància, Joventut i Família, i de la Justícia Juvenil (FEPJJ), l'Associació Estatal d'Organitzacions d'Acció i Intervenció Social (OEIS) i l'Associació LARES Comunitat Valenciana Unió de Residències i Serveis del Sector Solidari, i, d'una altra, per la part social, composta per la Unió General de Treballadors del País Valencià (UGT-PV) i per Comissions Obreres del País Valencià (CCOO-PV); i, de conformitat amb el que disposa l'article 90, apartats 2 i 3, de l'Estatut dels Treballadors (aprovat pel Reial decret legislatiu 2/2015, de 23 d'octubre, pel qual s'aprova el text refós de la Llei de l'Estatut dels Treballadors), l'article 2 del Reial decret 713/2010, de 28 de maig, sobre el registre i depòsit de convenis i acords col·lectius de treball, i l'article 3 de l'Ordre 37/2010, de 24 de setembre, per la qual es crea el Registre de la Comunitat Valenciana de convenis i acords col·lectius de treball, aquesta Subdirecció General de Relacions Laborals, d'acord amb el que s'estableix en l'article 51.1 de l'Estatut d'Autonomia de la Comunitat Valenciana, l'article 10.2 de l'Ordre 10/2022, de 26 de setembre, de la Conselleria d'Economia Sostenible, Sectors Productius, Comerç i Treball, mitjançant la qual es desplega el Decret 175/2020, del Consell, de 30 d'octubre, pel qual s'aprova el Reglament orgànic i funcional de la Conselleria d'Economia Sostenible, Sectors Productius, Comerç i Treball, i l'article 4.3 de l'Ordre 37/2010, resol:  
  
  
  
Primer  
Ordenar-ne la inscripció en el Registre de la Comunitat Valenciana de convenis i acords col·lectius de treball, amb notificació a la comissió negociadora, i el depòsit del text del conveni.  
  
Segon  
Disposar-ne la publicació en el Diari Oficial de la Generalitat Valenciana.  
  
València, 10 de maig de 2023.- El subdirector general de Relacions Laborals: Joaquín Vañó Gironés.  
  
  
Acord interprofessional de millora de les condicions de treball de les persones professionals del Sistema Públic Valencià de Serveis Socials en l'àmbit de l'acció concertada  
  
TÍTOL I  
Disposicions generals  
  
Preàmbul  
  
La garantia principal del Sistema Públic Valencià de Serveis Socials la constitueixen els seus professionals, que desenvolupen les funcions en els centres, serveis i programes del sistema, amb la qual cosa garanteixen l'atenció a la ciutadania, afavoreixen la inclusió social, l'autonomia i el desenvolupament personal, la convivència, la igualtat d'oportunitats i la participació social; tot això, desenvolupant una funció promotora i preventiva, protectora i d'acompanyament, de suport i de rehabilitació davant de les necessitats socials originades per situacions de vulnerabilitat, desprotecció, desemparament, dependència o urgència social.  
En conseqüència, i a fi de reconéixer i dignificar el treball de les persones treballadores del Sistema Públic Valencià de Serveis Socials, el 17 de novembre de 2022, la Generalitat i els agents socials i econòmics principals del sistema van subscriure el denominat Acord de millora de les condicions de treball de les persones professionals del Sistema Públic Valencià de Serveis Socials, que s'inclou com a annex a aquest acord.  
Fruit d'aquest acord, la Generalitat Valenciana es compromet al fet que les persones professionals assolisquen l'equiparació salarial i de jornada laboral amb els empleats públics de l'Administració valenciana el 30 de juny de 2026 i, per a fer-ho, es compromet a garantir durant els pròxims anys un augment del finançament del sistema que repercutirà en l'increment consegüent dels salaris de les persones treballadores en correspondència amb la jornada de la Generalitat. Les associacions patronals i organitzacions sindicals signants es comprometen a traslladar els increments salarials necessaris d'acord amb els increments de finançament que la Generalitat Valenciana comprometa pressupostàriament i a establir els mecanismes necessaris que garantisquen revisions salarials posteriors amb caràcter anual a un acord interprofessional.  
  
El Decret 181/2017, de 17 de novembre, del Consell, va desenvolupar l'acció concertada per a la prestació de serveis socials en l'àmbit de la Comunitat Valenciana, modificat recentment pel Decret 188/2021, de 26 de novembre, del Consell. El decret esmentat engloba diversos sectors de serveis socials susceptibles d'acció concertada, entre altres: persones majors dependents, diversitat funcional, salut mental, infància i adolescència, dona i acció i inclusió social. Aquests sectors recullen centres i serveis que presenten unes característiques molt diferents i van dirigits a col·lectius amb necessitats diferents, fet que es reflecteix en la diversa articulació sectorial que han tingut els marcs de relacions laborals que hi ha en l'actualitat.  
El desenvolupament de l'acció concertada en la prestació de serveis socials a la Comunitat Valenciana està suposant no només un procés d'aproximació en la configuració de les eines normatives reguladores del concert social, sinó també un procés gradual de convergència en aquests diversos marcs de relacions laborals.  
En aquest procés, que compta amb el suport de la Generalitat Valenciana, cal avançar, per mitjà d'aquest acord interprofessional, en la determinació de condicions retributives que convergisquen en els pròxims anys en un marc de referència comuna. Per a fer-ho, el punt de partida és divers, amb la convivència de convenis col·lectius d'àmbit estatal, convenis col·lectius d'àmbit autonòmic, acords específics en l'àmbit del concert social i acords a escala d'entitat, sobre els quals aquest acord interprofessional pretén oferir un marc de referència que permeta l'adaptació a cada context concret de les referències retributives acordades.  
La complexitat d'aquest procés requereix un acord intersectorial, ja que afecta sectors amb regulació laboral d'origen diferent —-diversitat, majors, infància i adolescència, i inclusió social—, per la qual cosa, les previsions establides en l'article 83 de la Llei de l'Estatut dels Treballadors, atés que es tracta d'un acord intersectorial d'àmbit autonòmic que versa sobre matèries concretes —salaris de referència—, subscrit per les organitzacions sindicals i associacions empresarials més representatives —en aquests àmbits, pel que fa a l'acció concertada—, i que se situa com a marc de referència i regula la concurrència entre convenis d'àmbit diferent per a guiar l'aplicació d'aquest nou marc salarial respecte de qualssevol instruments reguladors de les relacions laborals que hi haja en els sectors i les entitats afectades per aquest.  
  
En conseqüència, és un propòsit de les parts signants, en la condició d'agents socials i econòmics més representatius en l'àmbit de l'acció concertada en els sectors de persones majors dependents, diversitat funcional, salut mental, infància i adolescència, dona i acció i inclusió social, subscriure aquest acord interprofessional, d'acord amb l'article 83 de l'ET, destinat a establir el que han denominat Acord interprofessional de millora de les condicions de treball de les persones professionals del Sistema Públic Valencià de Serveis Socials en l'àmbit de l'acció concertada.  
Sobre la base del que s'ha exposat, acorden:  
  
Article 1. Parts signants  
Són parts signants de l'acord, en representació de la part sindical, els sindicats majoritaris, Comissions Obreres del País Valencià (CCOO-PV) i Unió General de Treballadors del País Valencià (UGT-PV), i en representació de la part patronal, les associacions patronals representatives en el Sistema Públic Valencià de Serveis Socials en l'àmbit de l'acció concertada APIME, FEPJJ, OEIS, FEAD i LARES. Les parts signants es reconeixen mútuament la legitimació per a negociar i signar aquest acord.  
  
Article 2. Naturalesa jurídica i àmbit d'aplicació  
Aquest acord té la naturalesa d'acord interprofessional subscrit, a l'empara de l'article 83 de l'Estatut dels Treballadors, per les organitzacions sindicals i associacions patronals més representatives en l'àmbit de l'acció concertada en els sectors de persones majors dependents, diversitat funcional, salut mental, infància i adolescència, i acció i inclusió social, per a la prestació de serveis socials a la Comunitat Valenciana.  
2. Aquest acord serà aplicable a totes les entitats que tinguen concertada la prestació de serveis socials, d'acord amb la normativa vigent en el moment, en l'àmbit de la Comunitat Valenciana, i, en concret, el contingut afectarà exclusivament les persones treballadores d'aquestes entitats que presten serveis la gestió dels quals siga encomanada i finançada en els termes de l'Acord de 17 de novembre de 2022, de la Generalitat Valenciana, mitjançant l'acció concertada, en els àmbits de persones majors dependents, diversitat funcional, salut mental, infància i adolescència, i acció i inclusió social a la Comunitat Valenciana.  
  
3. Les disposicions i els continguts que formen part d'aquest acord, així com els compromisos contrets, tenen l'eficàcia pròpia dels convenis col·lectius estatutaris segons l'article 83 de l'Estatut dels Treballadors. En conseqüència, les condicions salarials que disposa aquest acord, així com les que siguen producte de revisions salarials posteriors, les haurà de prendre com a referència la Generalitat per al càlcul dels mòduls econòmics de la prestació de l'acció concertada inclosa en l'acord i la consignació d'aquests en l'exercici pressupostari que corresponga, a l'empara del que s'estableix en la normativa vigent. L'exigibilitat dels compromisos salarials adquirits per les parts quedaran condicionats a l'efectiva consignació pressupostària per part de la Generalitat Valenciana en cadascun dels anys a què afecta aquest acord, i a l'abonament efectiu d'aquestes quantitats a l'empara del que s'estableix en la normativa vigent.  
4. En cas que s'amplie l'acció concertada sobre l'establida ací, en els termes que preveuen els apartats anteriors, els seran igualment aplicables els continguts d'aquest acord interprofessional.  
  
Article 3. Eficàcia i concurrència d'aquest acord  
Les disposicions que conté aquest acord tenen una naturalesa normativa i eficàcia general, per la qual cosa obliguen totes les entitats i empreses compreses dins del seu àmbit funcional, personal i territorial, d'acord amb els principis que estableix aquest article.  
Mentre no s'arribe a la negociació i publicació del conveni col·lectiu únic de l'àmbit de l'acció concertada en els sectors de persones majors dependents, diversitat funcional, salut mental, infància i adolescència, dona i acció i inclusió social, aquest acord haurà de conviure amb les disposicions normatives que emanen dels convenis col·lectius que, per a cadascun d'aquests sectors, són aplicables seguint les regles de concurrència següents:  
El contingut d'aquest acord serà de compliment directe com a condició mínima per als convenis vigents els àmbits funcionals dels quals coincidisquen parcialment o totalment amb els d'aquest acord, i no es podrà veure afectat pel que disposen aquests en la matèria que ací es regula. Així mateix, els continguts d'aquest acord seran d'observança obligada com a condició mínima en totes les negociacions col·lectives que durant la seua vigència es duguen a terme dins dels àmbits que s'assenyalen en l'article 2.2 d'aquest acord.  
En els àmbits dels sectors del paràgraf anterior que disposen d'un àmbit autonòmic negociador convencional adequat, els acords que s'assolisquen seran efectius des de la signatura d'aquest acord i es traslladaran als textos dels convenis corresponents. En els casos en què no hi haja un àmbit autonòmic convencional, o sí, però no hi ha una identitat d'activitats, amb les que es descriuen en aquest acord, els compromisos que s'establisquen ací seran efectius des que se signe aquest acord.  
D'aquesta manera, l'estructura de negociació col·lectiva estarà formada per aquest acord interprofessional i pels convenis col·lectius següents:  
En l'àmbit de l'acció concertada en el sector de persones majors dependents, el Conveni col·lectiu autonòmic per a les residències privades de la tercera edat de la Comunitat Valenciana.  
En l'àmbit de l'acció concertada del sector de la diversitat funcional, el VIII Conveni col·lectiu laboral autonòmic de centres, entitats i serveis d'atenció a persones amb discapacitat de la Comunitat Valenciana.  
En l'àmbit de l'acció concertada del sector d'infància i adolescència:  
- el III Conveni col·lectiu per a empreses d'atenció especialitzada en l'àmbit de la família, infància i joventut a la Comunitat Valenciana (8000545) i  
- el IV Conveni col·lectiu estatal de reforma juvenil i protecció de menors (41612580267451).  
En l'àmbit de l'acció concertada del sector d'acció i inclusió social, el Conveni col·lectiu estatal d'acció i intervenció social (44339884768859).  
  
Article 4. Vigència i denúncia  
L'acord entrarà en vigor el dia en què se signe, sense perjudici de la publicació en el Diari Oficial de la Generalitat Valenciana, i tindrà una vigència fins al 30 de juny de 2026; així mateix, es prorrogarà tàcitament per períodes anuals si no es produeix una denúncia expressa d'alguna de les parts, que s'haurà de comunicar a les altres, amb una antelació mínima de 3 mesos respecte del venciment. Una vegada denunciat, seguirà en vigor en tot el seu contingut fins que se subscriga un acord nou que el substituïsca.  
  
Article 5. Aplicació de condicions més beneficioses  
Signat aquest acord, i havent-ne desplegat tots els efectes, si hi ha, prèvies a aquest, condicions retributives més beneficioses de caràcter personal implantades per les entitats, quan aquestes superen les que s'especifiquen en aquest acord de manera global i anual, es mantindran íntegrament de manera que cap persona treballadora es puga veure perjudicada per la implantació de cap disposició que s'acorde en aquest acord. Les millors condicions retributives que s'estiguen gaudint anteriorment s'integraran en un complement salarial personal absorbible i compensable amb els futurs increments salarials que es pacten en aquest acord, a excepció de les retribucions que tinguen consideració de no absorbibles ni compensables, les quals no seran integrades en aquest complement de caràcter personal.  
  
Article 6. Comissió paritària d'aplicació i seguiment de l'Acord interprofessional de millora de les condicions de treball de les persones professionals del Sistema Públic Valencià de Serveis Socials en l'àmbit de l'acció concertada  
1. La comissió paritària d'aplicació i seguiment d'aquest acord estarà formada per deu membres, cinc dels quals designats per les organitzacions empresarials signants i els cinc restants, per les organitzacions sindicals signants.  
2. La comissió paritària d'aplicació i seguiment d'aquest acord interprofessional, per majoria d'almenys tres membres de cada part, podrà avaluar, modificar i actualitzar-hi el contingut.  
  
3. La comissió paritària d'aplicació i seguiment es reunirà a instàncies de part per a aplicar els mecanismes de revisió salarial que es preveuen en aquest acord.  
4. La comissió paritària d'aplicació i seguiment de l'acord interprofessional es reunirà a instàncies de part, formulada per qualsevol de les organitzacions signants, per a resoldre les qüestions que es puguen plantejar i/o manifestar quant a la interpretació, l'aplicació i el seguiment dels acords assolits.  
5. La comissió paritària d'aplicació i seguiment de l'acord interprofessional durà a terme l'adaptació del contingut d'aquest acord davant de possibles modificacions legislatives o acords de negociació col·lectiva d'àmbit estatal que afecten o incidisquen en les matèries que en són objecte.  
6. La comissió paritària d'aplicació i seguiment de l'acord interprofessional en el marc d'aplicació d'aquest acord interprofessional té atribuïdes aquestes altres funcions:  
a) La vigilància, el control i el seguiment d'aquest acord.  
b) La interpretació i resolució de qualsevol consulta instada sobre els aspectes que recull aquest acord.  
c) La incorporació, si és el cas, d'altres matèries recollides en l'àmbit de les taules d'acció concertada, si així ho acorden les parts signants.  
  
d) El coneixement previ de les qüestions derivades de l'aplicació, inaplicació i interpretació d'aquest acord.  
e) Davant de situacions de desacord de la comissió paritària en la interpretació de l'aplicació d'aquest acord, les parts convenen sotmetre tal discrepància al procediment d'arbitratge que preveu el VI Acord de solució autònoma de conflictes laborals de la Comunitat Valenciana - Tribunal d'Arbitratge Laboral (TAL), la resolució del qual serà vinculant per a les dues parts, sempre que aquesta tinga tal caràcter segons la normativa de l'òrgan emissor, i així ho acorden les dues parts.  
  
  
TÍTOL II  
Condicions salarials  
  
Article 7. Efectes d'aplicació  
Els increments salarials que es disposen en aquest acord seran aplicables a partir de l'1 de gener de 2023, excepte per a l'àmbit de persones majors, en el qual s'aplicaran des de l'1 de juliol de 2022, en funció del que s'estableix en les taules salarials incloses en l'annex 1 d'aquest acord, i en tot cas, no seran efectius fins que la Generalitat Valenciana desenvolupe els increments dels mòduls econòmics acordats en les diverses taules d'acció concertada, dispose del finançament necessari mitjançant els pressupostos corresponents i, de manera efectiva, es produïsca l'abonament.  
  
Article 8. Règim retributiu  
A fi de traslladar aquest acord, els increments salarials disposats en l'Acord de millora de les condicions de treball de les persones professionals del Sistema Públic Valencià de Serveis Socials, de 17 de novembre de 2022, s'acorden les taules salarials de l'annex 1 per als anys 2023, 2024, 2025 i 2026.  
L'aplicació d'aquestes taules es farà d'acord amb el que s'hi pacte i detalle per a cada sector d'aplicació.  
  
  
TÍTOL III  
Mecanismes de revisió salarial  
  
Article 9. Revisió salarial  
Mentre aquest acord continue vigent, la comissió paritària procedirà a acordar i publicar en el Diari Oficial de la Generalitat Valenciana, la revisió de les taules salarials de l'annex 1 amb caràcter anual.  
  
A l'empara del que s'estableix en l'Acord de millora de les condicions de treball de les persones professionals del Sistema Públic Valencià de Serveis Socials, de 17 de novembre de 2022, la revisió anual de les taules salarials de l'annex 1 per als anys posteriors no previstos en aquestes tindrà com a objecte aplicar les millores salarials que l'Administració establisca amb vista al seu compromís de mantindre l'equiparació salarial amb els empleats públics.  
Els increments de retribucions salarials acordats mitjançant aquest mecanisme de revisió salarial, en tot cas, no seran efectius fins que la Generalitat Valenciana dispose del finançament necessari mitjançant els pressupostos corresponents, i de manera efectiva se'n produïsca l'abonament.  
  
  
TÍTOL IV  
Execució de l'acord  
  
Article 10. Execució de l'acord  
Les parts signants, a fi de promoure l'execució d'aquests acords i dur a terme, si és el cas, les modificacions previstes, acorden, en el termini màxim de 5 dies des de la signatura d'aquest acord, donar-ne trasllat a la Conselleria d'Igualtat i Polítiques Inclusives de la Generalitat Valenciana. Així mateix, s'instarà aquesta conselleria perquè, després dels tràmits oportuns, s'inicien les actuacions necessàries i s'establisca el compromís de calendari per a dur-les a terme i fer les modificacions normatives i pressupostàries que siguen oportunes.  
  
Article 11. Vinculació amb els acords aconseguits amb la Generalitat Valenciana  
Aquest acord interprofessional i el conjunt de referències salarials previstes en aquest tenen un vincle inequívoc amb l'acord per a la millora del finançament del concert social per part de la Generalitat Valenciana, així com amb les eines pressupostàries i normatives disposades per aquesta a fi de complir les previsions marcades en aquest acord de millora.  
Si, per qualsevol circumstància, la Generalitat Valenciana no desenvolupa els increments dels mòduls econòmics acordats en les diverses taules d'acció concertada o no disposa del finançament necessari mitjançant els pressupostos corresponents, les obligacions salarials que conté aquest acord quedaran automàticament suspeses en l'execució i mancades d'efectes, mentre no es despleguen efectivament els instruments necessaris que garantisquen el finançament adequat de l'acció concertada.  
Així mateix, si es produeix l'extinció del concert social per qualsevol de les causes establides en el Decret 181/2017, de 17 de novembre, pel qual es desenvolupa l'acció concertada per a la prestació de serveis socials en l'àmbit de la Comunitat Valenciana per entitats d'iniciativa social, deixarien de ser aplicables les obligacions salarials previstes en aquest acord interprofessional i es reprendrà l'aplicació de l'estructura i les obligacions salarials del conveni col·lectiu que li siga de referència en el moment.  
  
Article 12. Jornada laboral  
Mentre no es negocie un conveni col·lectiu únic en l'àmbit de l'acció concertada en els sectors de persones majors dependents, diversitat funcional, salut mental, infància i adolescència i acció i intervenció social, les jornades de treball estaran regulades en els convenis col·lectius que s'indiquen en l'article 3 d'aquest acord.  
No obstant això, en relació amb l'objectiu de la Generalitat Valenciana d'assolir l'equiparació plena dels treballadors del sector amb els empleats públics, tant en matèria salarial com de jornades de treball, en els termes que regula el Decret 42/2019, de 22 de març, del Consell, de regulació de les condicions de treball del personal funcionari de l'Administració de la Generalitat Valenciana, o la norma que el substituïsca, les parts es comprometen a, una vegada concretat l'objectiu en matèria de jornada per part de l'Administració i traslladat als mòduls de finançament de l'acció concertada, i quan es doten i aproven pressupostàriament les partides corresponents a aquesta millora, traslladar l'acord d'unificació de jornades de treball a aquest conveni únic.